Document ID: 32010R0745
Publication Date: 2010-08-18

Content:
REGOLAMENT TAL-KUMMISSJONI (UE) Nru 745/2010
tat-18 ta’ Awwissu 2010
li jistabbilixxi limiti massimi baġitarji għall-2010 applikabbli għal ċerti skemi ta’ għajnuna diretta previsti fir-Regolament tal-Kunsill (KE) Nru 73/2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u partikolarment l-ewwel subparagrafu tal-Artikolu 51(2), l-Artikolu 69(3), l-Artikolu 87(3), l-Artikolu 123(1), it-tieni subparagrafu tal-Artikolu 128(1), it-tieni subparagrafu tal-Artikolu 128(2), u l-Artikolu 131(4) tiegħu,
Billi:
(1)
Għall-Istati Membri li fl-2010 qed jimplimentaw l-iskema ta’ pagament uniku prevista fit-Titolu III tar-Regolament (KE) Nru 73/2009, għandhom jiġu stabbiliti l-limiti massimi baġitarji għall-2010 għal kull pagament imsemmi fl-Artikoli 52, 53 u 54 ta’ dak ir-Regolament.
(2)
Għall-Istati Membri li fl-2010 qed jużaw l-alternattiva prevista fl-Artikolu 87 tar-Regolament (KE) Nru 73/2009, għandhom jiġu ffissati l-limiti massimi baġitarji għall-2010 applikabbli għall-pagamenti diretti esklużi mill-iskema ta’ pagament uniku.
(3)
Għall-Istati Membri li fl-2010 qed jużaw l-alternattivi previsti fl-Artikoli 69(1) jew 131(1) tar-Regolament (KE) Nru 73/2009, għandhom jiġu stabbiliti l-limiti massimi baġitarji għall-2010 għall-għajnuna speċifika msemmija fil-Kapitolu 5 tat-Titolu III tar-Regolament (KE) Nru 73/2009.
(4)
L-Artikolu 69(4) tar-Regolament (KE) Nru 73/2009 jillimita r-risorżi li jistgħu jintużaw għal kwalunkwe miżura akkoppjata prevista fil-punti (i), (ii), (iii) u (iv) tal-Artikolu 68(1)(a) u fl-Artikolu 68(1)(b) u (e) għal 3,5 % tal-limitu massimu nazzjonali msemmi fl-Artikolu 40 tal-istess Regolament. Għal raġunijiet ta’ ċarezza, il-Kummissjoni għandha tippubblika l-limiti massimi li jirriżultaw mill-ammonti nnotifikati mill-Istati Membri għall-miżuri konċernati.
(5)
Skont l-Artikolu 69(6)(a) tar-Regolament (KE) Nru 73/2009, l-ammonti kkalkolati skont l-Artikolu 69(7) ta’ dak ir-Regolament ġew stabbiliti fl-Anness III għar-Regolament tal-Kummissjoni (KE) Nru 1120/2009 tad-29 ta’ Ottubru 2009 li jippreskrivi regoli dettaljati għall-implimentazzjoni tal-iskema ta’ pagament uniku li hemm provvediment dwarha fit-Titolu III tar-Regolament tal-Kunsill (KE) Nru 73/2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa (2). Għal raġunijiet ta’ ċarezza, il-Kummissjoni għandha tippubblika l-ammonti notifikati mill-Istati Membri u li bi ħsiebhom jużaw skont l-Artikolu 69(6)(a) tar-Regolament (KE) Nru 73/2009.
(6)
Għal raġunijiet ta’ ċarezza, għandhom jiġu ppubblikati l-limiti massimi baġitarji għall-iskema ta’ pagament uniku tal-2010, wara li jitnaqqsu l-limiti massimi stabbiliti għall-pagamenti msemmija fl-Artikoli 52, 53, 54, 68 u 87 tar-Regolament (KE) Nru 73/2009 mil-limiti stipulati fl-Anness VIII għall-istess Regolament. L-ammont li għandu jitnaqqas mill-imsemmi Anness VIII sabiex jiffinanzja l-għajnuna speċifika prevista fl-Artikolu 68 tar-Regolament (KE) Nru 73/2009 jikkorrispondi għad-differenza bejn l-ammont totali għall-għajnuna speċifika nnotifikata mill-Istat Membru u l-ammonti nnotifikati għall-finanzjament tal-għajnuna speċifika skont l-Artikolu 69(6)(a) tal-istess Regolament. Fejn Stat Membru li qed jimplimenta l-iskema ta’ pagament uniku jiddeċiedi li jagħti l-għajnuna msemmija fil-punt (c) tal-Artikolu 68(1), l-ammont innotifikat lill-Kummissjoni għandu jiġi inkluż fil-limitu massimu tal-iskema ta’ pagament uniku, peress li din l-għajnuna tieħu l-forma ta’ żieda fil-valur tal-unità u/jew l-għadd ta’ intitolamenti għal pagamenti tal-bidwi.
(7)
Għandhom jiġu stabbiliti pakketti finanzjarji annwali skont l-Artikolu 123(1) tar-Regolament (KE) Nru 73/2009 għall-Istati Membri li fl-2010 qed jimplimentaw l-iskema ta’ pagament uniku skont l-erja previst fil-Kapitolu 2 tat-Titolu V ta’ dak ir-Regolament.
(8)
Għal raġunijiet ta’ ċarezza, għandhom jiġu ppubblikati l-ammonti massimi tal-fondi għad-dispożizzjoni tal-Istati Membri li japplikaw l-iskema ta’ pagament uniku skont l-erja għall-għotja ta’ pagamenti separati għaz-zokkor fl-2010 skont l-Artikolu 126 tar-Regolament (KE) Nru 73/2009, stabbiliti abbażi tan-notifika tagħhom.
(9)
Għal raġunijiet ta’ ċarezza, għandhom jiġu ppubblikati l-ammonti massimi tal-fondi għad-dispożizzjoni tal-Istati Membri li japplikaw l-iskema ta’ pagament uniku skont l-erja għall-għotja ta’ pagamenti separati għall-frott u l-ħxejjex fl-2010 skont l-Artikolu 127 tar-Regolament (KE) Nru 73/2009, stabbiliti abbażi tan-notifika tagħhom.
(10)
Għandhom jiġu ppubblikati, għall-Istati Membri li japplikaw l-iskema ta’ pagament uniku skont l-erja u abbażi tan-notifika tagħhom, il-limiti massimi baġitarji tal-2010 applikabbli għall-pagamenti tranżizzjonali għall-frott u l-ħxejjex fl-2010 skont l-Artikolu 128(1) u (2) tar-Regolament (KE) Nru 73/2009.
(11)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Pagamenti Diretti,
ADOTTAT DIN ID-DEĊIŻJONI:
Artikolu 1
1. Il-limiti massimi baġitarji għall-2010 msemmija fl-Artikolu 51(2) tar-Regolament (KE) Nru 73/2009 huma stipulati fl-Anness I għal dan ir-Regolament.
2. Il-limiti massimi baġitarji għall-2010 msemmija fl-Artikolu 87(3) tar-Regolament (KE) Nru 73/2009 huma stipulati fl-Anness II għal dan ir-Regolament.
3. Il-limiti massimi baġitarji għall-2010 msemmija fl-Artikolu 69(3) u 131(4) tar-Regolament (KE) Nru 73/2009 huma stipulati fl-Anness III għal dan ir-Regolament.
4. Il-limiti massimi baġitarji għall-2010 għall-għajnuna prevista fil-punti (i), (ii), (iii) u (iv) tal-Artikolu 68(1)(a) u fl-Artikolu 68(1)(b) u (e) tar-Regolament (KE) Nru 73/2009 huma stipulati fl-Anness IV għal dan ir-Regolament.
5. L-ammonti li jistgħu jintużaw mill-Istati Membri skont l-Artikolu 69(6)(a) tar-Regolament (KE) Nru 73/2009 biex ikopru l-għajnuna speċifika prevista fl-Artikolu 68(1) tal-istess Regolament huma stipulati fl-Anness V għal dan ir-Regolament.
6. Il-limiti massimi baġitarji għall-iskema ta’ pagament uniku tal-2010 msemmija fit-Titolu III tar-Regolament (KE) Nru 73/2009 huma stipulati fl-Anness VI għal dan ir-Regolament.
7. Il-pakketti finanzjarji annwali għall-2010 msemmija fl-Artikolu 123(1) tar-Regolament (KE) Nru 73/2009 huma stipulati fl-Anness VII għal dan ir-Regolament.
8. L-ammonti massimi ta’ fondi għad-dispożizzjoni tar-Repubblika Ċeka, l-Ungerija, il-Latvja, il-Litwanja, il-Polonja, ir-Rumanija u s-Slovakkja għall-għotja ta’ pagament separat għaz-zokkor fl-2010, kif imsemmi fl-Artikolu 126 tar-Regolament (KE) Nru 73/2009 huma stipulati fl-Anness VIII għal dan ir-Regolament.
9. L-ammonti massimi ta’ fondi għad-dispożizzjoni tar-Repubblika Ċeka, tal-Ungerija, tal-Polonja u tas-Slovakkja, għall-għotja ta’ pagament separat għall-frott u l-ħxejjex fl-2010, kif imsemmi fl-Artikolu 127 tar-Regolament (KE) Nru 73/2009 huma stipulati fl-Anness IX għal dan ir-Regolament.
10. Il-limiti massimi baġitarji għall-2010 imsemmija fit-tieni subparagrafu tal-Artikolu 128(1) u (2) tar-Regolament (KE) Nru 73/2009 huma stipulati fl-Anness X għal dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Awwissu 2010.

Metadata:
Eurovoc Level 1 Categories: 100155
100152
100156
Eurovoc Level 2 Categories: 100231
100242
100245
Eurovoc Level 3 Categories: 539
2825
2442
2443
All Eurovoc Categories: 2173
2443
2825
2965
2969
5541